UPN talde parlamentarioari atxikitako foru parlamentari Javier Trigo Oubiña jaunak “Kirolean egoera sexistei aurre egiteko laguntza-zerbitzua” sortzeari buruz egindako 11-25/PES-00177 informazio-eskaerarekin lotuta, honako hau jakinarazten dut Nafarroako Gobernuko Kultura, Kirol eta Turismoko kontseilaria naizen aldetik:
Nafarroako Kirolaren eta Jarduera Fisikoaren Institutuaren egituran, Kirol Bitartekaritzarako Bulegoa dago, kirol arloan sortzen diren gatazkak ebaztera bideratuta dagoen zerbitzua.
Kirolean ematen diren eraso sexisten auziari heltzeko beharra jorratzen duen 11-23/MOC-00062 mozioa onartu ondotik, Nafarroako Kirolaren eta Jarduera Fisikoaren Institutua harremanetan jarri zen Nafarroako Berdintasunerako Institutuarekin, helburu hartuta elkarrekin planifikatzea zer irizpidek ahalbidetuko duten dagoeneko bi erakundeotan existitzen diren zerbitzuak modu eraginkorragoan antolatzea.
Horiek horrela, bi erakundeok jarduketako barne-prozedura bat landu dute, non Nafarroako Kirolaren eta Jarduera Fisikoaren Institutuko Bitartekaritzako Bulegoaren eta Nafarroako Berdintasunerako Institutuaren Emakumeen aurkako Indarkeriaren Atalaren arteko koordinazio-mekanismoak ezartzen diren honako hauek helburu hartuta:
•	Erantzun azkar eta eraginkorra ematea.
•	Kasuen identifikazio goiztiarra ahalbidetzea.
•	Biktimek babes integrala eta laguntza osoa jasotzea bermatzea, barne hartuta laguntza psikologikoa, legala eta medikoa.
•	Alderdi guztiek prozedura berak izatea eta erabiltzea bermatzea, nahasmenduak saihestuz eta biktimek erantzun koherentea eta koordinatua jasotzea ziurtatuz.
Nafarroako Kirolaren eta Jarduera Fisikoaren Institutuaren eta Nafarroako Berdintasunerako Institutuaren arteko lan koordinatuak eskuragarri dauden baliabideak optimizatzea ahalbidetuko du, bai eta aurrerapausoak ematea kirol arloan ematen diren eraso edo indarkeria egoera sexistei aurre egiteko zerbitzu espezializatu bat inplementatzeko, sentikortasunez eta bizkortasunez jokatuko duen zerbitzu bat. Jarduketa bateratu honen helburua da prebentzioa, sentsibilizazio eta ukitutako pertsonen babesa indartzea.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatzen dena betez.

